**PREDKLADACIA SPRÁVA**

Podpredsedníčka vlády a ministerka investícií, regionálneho rozvoja a informatizácie predkladá na rokovanie Legislatívnej rady vlády Slovenskej republiky *Návrh zákona, ktorým sa mení a dopĺňa zákon č. 95/2019 Z. z. o informačných technológiách vo verejnej správe a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony* (ďalej len „návrh zákona“) na základe úlohy B.1. z uznesenia vlády Slovenskej republiky č. 340 zo 16. júna 2021 k Plánu legislatívnych úloh vlády Slovenskej republiky na mesiace jún až december 2021.

Cieľom návrhu zákona je reagovať na aplikačné problémy v praxi súvisiace s výkladom niektorých ustanovení zákona č. 95/2019 Z. z. o informačných technológiách vo verejnej správe a o zmene a doplnení niektorých zákonov v znení neskorších predpisov (ďalej len „zákon o ITVS“) týkajúcich sa pôsobnosti tohto zákona. Návrh zákona z tohto dôvodu jasnejšie vymedzuje pôsobnosť zákona o ITVS, aby nedochádzalo k rozdielnym interpretáciám. Návrh zákona dopĺňa jednoznačnejšie vymedzenie pre orgány riadenia používať jednotný dizajnový manuál, s cieľom zjednotiť používateľské rozhrania a spôsob komunikácie s používateľom pri poskytovaní elektronických služieb, a to aj vo vzťahu k vyhláške Ministerstva investícií, regionálneho rozvoja a informatizácie Slovenskej republiky č. 547/2021 Z. z. o elektronizácii agendy verejnej správy.

Návrh zákona má ďalej za cieľ precizovať kompetencie vládnej jednotky CSIRT a MIRRI SR a s tým súvisiacu úpravu vzťahov medzi zákonom o ITVS a zákonom č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov. Cieľom uvedených legislatívnych zmien je zlepšenie aplikačnej praxe a tým zvýšenie plnenia a efektivity preventívnych a proaktívnych činností v rámci kybernetickej a informačnej bezpečnosti verejného sektora. Návrhom zákona sa tiež spresňujú ustanovenia vyplývajúce z aplikačnej praxe, napríklad stanovenie postupov riešenia kybernetických bezpečnostných incidentov pre všetkých správcov, keďže v súčasnej dobe absentujú, a reflektujú sa ním požiadavky vyplývajúce z Národnej koncepcie informatizácie verejnej správy, ktorá bola schválená uznesením vlády Slovenskej republiky č. 763 zo 14. decembra 2021.

Návrh zákona bude mať negatívne vplyvy na rozpočet verejnej správy a nebude mať vplyvy na podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana a ani vplyvy na manželstvo, rodičovstvo a rodinu.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie. Návrh zákona nie je predmetom vnútrokomunitárneho pripomienkového konania.

Predbežná informácia k návrhu zákona bola zverejnená na portáli Slov-Lex od 7. januára 2022 do 24. januára 2022, počas tohto obdobia prebiehali aj konzultácie s podnikateľskými subjektmi. Medzirezortné pripomienkové konanie prebiehalo od 22. decembra 2022 do 16. januára 2023.

Navrhuje sa, aby zákon s prihliadnutím na dĺžku legislatívneho procesu a primeranú legisvakačnú dobu nadobudol účinnosť 1. augusta 2023.